Sklep III Ips 109/2007
Sodna praksa Vrhovnega sodišča, 2007-10-09

dovoljenost revizije - kumulacija tožbenih zahtevkov - vrednost spornega predmeta - zavrženje revizije

Ker vrednost izpodbijanega dela pravnomočne sodbe ne presega 20.864,63 EUR, revizija ni dovoljena.

Tožeča stranka sama krije svoje stroške revizijskega postopka.

(1) Po prvem odstavku 13. člena Zakona o uvedbi eura (Uradni list RS, št. 114/2006) se šteje, da se tolarski zneski, navedeni v predpisih in sodnih aktih, z dnem uvedbe eura (1. 1. 2007) glasijo na euro, preračunano po tečaju zamenjave. Tečaj zamenjave je določen v Uredbi Sveta (ES) št. 1086/2006 z dne 11. 7. 2006 (Ur. l. št. 195 z dne 15. 7. 2006) in znaša 239,640 slovenskih tolarjev za 1 euro.

(2) Okrajno sodišče v Brežicah je na predlog tožeče stranke zoper toženo stranko izdalo sklep o izvršbi na podlagi verodostojnih listin (petih računov in štirih obračunov obresti). Toženi stranki je bilo naloženo plačilo glavnic in kapitaliziranih zamudnih obresti v skupni višini 43.730,78 EUR (prej 10,479.645,00 SIT) ter stroškov izvršilnega postopka, vse skupaj z zamudnimi obrestmi. Po ugovoru tožene stranke se je postopek nadaljeval pred Okrožnim sodiščem v Krškem (sodiščem prve stopnje), ki je kondemnatorni del sklepa o izvršbi na podlagi verodostojnih listin ohranilo v veljavi in toženi stranki naložilo plačilo stroškov pravdnega postopka.

(3) Tožena stranka je proti sodbi sodišča prve stopnje vložila pritožbo. Višje sodišče v Ljubljani (sodišče druge stopnje) je njeni pritožbi ugodilo in sodbo sodišča prve stopnje spremenilo tako, da je kondemnatorni del sklepa o izvršbi na podlagi verodostojnih listin razveljavilo, tožbeni zahtevek tožeče stranke zavrnilo ter ji naložilo povrnitev stroškov postopka pred sodiščem prve stopnje. Tožeči stranki je bila naložena tudi povrnitev stroškov pritožbenega postopka.

(4) Sodbo sodišča druge stopnje izpodbija tožeča stranka z revizijo zaradi zmotne uporabe materialnega prava. Vrhovnemu sodišču predlaga, da reviziji ugodi in sodbo sodišča druge stopnje spremeni tako, da sklep o izvršbi obdrži v veljavi v delu, ki se nanaša na plačilo zneska 1.159,69 EUR (prej 277.907,45 SIT) z zakonskimi zamudnimi obrestmi od 4. 12. 1997 do plačila in da ponovno odloči o stroških postopka.

(5) Revizija je bila vročena toženi stranki, ki nanjo ni odgovorila, in Vrhovnemu državnemu tožilstvu Republike Slovenije.

(7) Po 490. členu Zakona o pravdnem postopku (ZPP) revizija v gospodarskih sporih ni dovoljena, če vrednost spornega predmeta glede izpodbijanega dela pravnomočne sodbe ne presega 20.864,63 EUR (prej 5,000.000,00 SIT).

(8) Iz predloga in obrazložitve revizije izhaja, da tožeča stranka z njo izpodbija le odločitev o zavrnitvi zahtevka na plačilo 1.159,69 EUR (prej 277.907,45 SIT) z zakonskimi zamudnimi obrestmi. Ker vrednost izpodbijanega dela pravnomočne sodbe ne presega 20.864,63 EUR (prej 5,000.000,00 SIT), revizija ni dovoljena. Vrhovno sodišče jo je zato zavrglo na podlagi 377. člena ZPP, ker tega v mejah svojih pravic ni storila že sodnica sodišča prve stopnje.

(9) Tožeča stranka, ki z revizijo ni uspela, po prvem odstavku 165. člena v zvezi s prvim odstavkom 154. člena ZPP sama krije svoje stroške revizijskega postopka.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

Sklep III Ips 137/2007, enako tudi III Ips 95/2008